**Azi ninge în Olimp, iubite**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Îţi aminteşti când am pornit la drum -

Eram împovăraţi de-un anotimp -

Privesc zâmbind în urma mea acum,

Azi ninge prima oară în Olimp.

E sărbătoare, zei refugiaţi,

Închină-ambrozii-n cupe de cristal,

Noi cei mai veseli naufragiaţi

Prin universul mitic-hibernal,

Doi muritori crezând în veşnicii

Şi-n mitul tinereţii nesfârşite,

Alunecăm râzând prin fantezii -

Ninge cu flăcări în Olimp, iubite.

- Îmi amintesc, era o zi de iarnă

Și fulgii se jucau prin părul tău,

Cu nestemate a-nceput să cearnă

La fiecare pas, câte un zeu,

De ziua ta, o caldă sărbătoare

(Un început din care gust mereu),

Mi-ai tăinuit că porți nume de floare

Și te-ai născut din stropi de curcubeu.

Azi, logodit cu tine-n poezie,

Simt că trăiesc același anotimp

Când am jurat, pentru o veșnicie

Să ningă cu iubire în Olimp.

Liliana Trif Ioan Grigoraș

Din volumul Din paradisul aproape pierdut -

Editura PIM Iași - 2015